《平元曲寄二弟植与格》
宋代·陈碧娘

虎头将军眼如电，领兵夜渡龙舟堰。
良人腰悬大羽箭，广西略地崖西战。
三年消息无鸿便，咫尺凭谁寄春怨。
日长花柳暗庭院，斜倚妆楼倦针线。
心怀良人几时见，忽睹二郎来我面。
植兮再吸倾六礶，格也一弹落双燕。
何不将我张郎西，协义维舟同虎围。
无术平寇报明主，恨身不是奇男子。
倘妾当年未嫁夫，愿学明妃和西虏。
元人未知肯我许，我能管瑟又能舞。
二弟慨然舍我去，日睹江头泪如雨。
向回闻鸡几欲死，未审良人能再睹。

作者简介：陈碧娘，陈格姊，诏安（今属福建）人。适张达扈。宋末，夫、弟均从军抗元。事见清乾隆《漳州府志》卷四六。